VS-Kunstefees dalk uitgestel oor virus | Netwerk24
Deur Cheréne Pienaar En Linkie Bessinger 15 Maart 2020 13:29
Die Vrystaat Kunstefees, wat jaarliks duisende mense na die UV-kampus met Bloemfontein se wintervakansie lok, sal moontlik na die tweede helfte van die jaar geskuif word.
So sê dr. Ricardo Peach, direkteur van die kunstefees na aanleiding van die Klein Karoo Nasionale Kunstefees wat Saterdag weens die Covid-19-virussiekte gekanselleer is.
Die Vrystaat Kunstefees se raad sal Woensdag vergader oor ander datums wat die universiteit sal pas.
Prof. Prakash Naidoo, viserektor: bedryf, is nog altyd die fees goedgesind en hy glo hy sal hulle tegemoetkom, sê Peach.
Hoewel almal "geskok" is oor die KKNK wat afgestel is, het Peach dit verwag.
"Ons het gesien wat gebeur in Europa en elders en ons het 'n verantwoordelikheid teenoor die samelewing om die regte ding te doen."
Hy sê die raad is reeds vir weke besig om stappe uit te werk.
"Dit is eintlik onmoontlik om dit op die gewone datum (29 Junie tot 5 Julie) te hou."
Die land se kunstefees-forum sal ook eersdaags vergader om maniere te bespreek om die bedryf aan die gang te hou, sê hy.
"Een fees is afhanklik van die volgende fees. Die kunstefeeste leef in 'n totale simbiose."
Dit is volgens hom 'n enorme terugslag vir kunstenaars se inkomste.
Jakkie Louw het Saterdagaand by die Laerskool Sand du Plessis se Droogtehulpfees opgetree. By hom is Janine Cronje en Christine Trollip. Foto: Cheréne Pienaar
Die sanger Jakkie Louw sê hy verloor minstens R70 000 met die KKNK wat weens die virus afgestel is. Hy het Saterdag by Laerskool Sand du Plessis vir die Droogtehulpfees opgetree.
Net sowat 30 mense het by die skool se sopnat rugbyveld opgedaag nadat dit Vrydag goed gereën het.
Daleen Joubert van Uitsig sê Bloemfonteiners het teleurgestel.
Dit is nie oor die virus wat hulle weggebly het nie, sê sy.
"Want die virus is nie hier nie."
Danie du Toit, hoofsanger van die immergewilde groep Spoegwolf, sê hulle is nie bekommerd oor die virus nie.
"Die koronavirus is glad nie vir ons 'n probleem nie en ons sal aanhou speel solank as wat ons kan."
Hy glo die hele histerie oor die virus is ongegrond en mense oorreageer.
"Dit is nie nodig om nou al vertonings te kanselleer nie."
Die komediant Schalk Bezuidenhout sê hy is nie 'n kenner in virologie nie, maar hy vertrou die bestuur van feeste om 'n ingeligte besluit te neem.
"Ek, en meeste kunstenaars wat ek ken, sal steeds wil optree, maar ons glo die bestuur tree in die beste belange van almal betrokke op."